text: Glæde i Danmark over broarbejde i Tyskland
  21 oktober 2013 kl. 16.49
  Vejarbejdet på motorvejsbroen over Kielerkanalen må gerne forsinkes, hvis det står til de syddanske havne. De nyder godt af ekstra godstrafik på grund af broarbejdet.
  Aabenraa Havn er blandt dem, der har gevinst af, at broen er spærret for tung trafik. Vestas er nemlig begyndt at sejle vindmøller fra havnen til Tyskland.
  - Det har helt klart en positiv effekt på vores regnskab, at vi har fået den her rute op at stå. Lige nu ligger vi 28 procent over sidste år på samme tid, siger direktør for Aabenraa Havn, Henrik Thykjær til dr.dk/Syd.
  Vestas har lejet al ledig plads på havnen i den periode, hvor broen over Kielerkanal er spærret for tung trafik.
  Esbjerg Havn har også fået mere godstransport på grund af broarbejdet.
  DFDS sejler ekstraordinært fra Esbjerg til Cuxhaven (syd for Kielerkanalen) med lastbiler.
  Broarbejdet forventes afsluttet sidst i november.
  